VNG รับเงินเพิ่มทุน 631 ลบ. เสริมแกร่งฐานะการเงิน-พร้อมลุยขยายธุรกิจตามแผน
VNG รับเงินเพิ่มทุน 631 ลบ. เสริมแกร่งฐานะการเงิน-พร้อมลุยขยายธุรกิจตามแผน
VNG รับเงินเพิ่มทุน 631 ลบ. เสริมแกร่งฐานะการเงิน-พร้อมลุยขยายธุรกิจตามแผน
21 ก.ค. 2563

นายวรรธนะ เจริญนวรัตน์ กรรมการผู้จัดการ บริษัท วนชัย กรุ๊ป จำกัด (มหาชน) หรือ VNG เปิดเผยว่า ผลการเพิ่มทุนจดทะเบียน โดยการออกหุ้นสามัญเพิ่มทุนจำนวน 223,858,125 หุ้น มูลค่าที่ตราไว้หุ้นละ 1 บาท เพื่อเสนอขายแก่ผู้ถือหุ้นเดิมของบริษัทตามสัดส่วนการถือหุ้น (Rights Offering) และในอัตรา 7 หุ้นเดิม ต่อ 1 หุ้นสามัญเพิ่มทุน ในราคาเสนอขายหุ้นละ 3.75 บาท ซึ่งกำหนดวันจองซื้อหุ้นสามัญเพิ่มทุนและรับชำระเงินในระหว่างวันที่ 14-20 ก.ค. ที่ผ่านมา ได้รับการตอบรับจากผู้ถือผู้ถือหุ้นอย่างน่าประทับใจ โดยผู้ถือหุ้นใหญ่พร้อมใส่เงินเพิ่มทุนตามสัดส่วนที่ถือ ทำให้ระดมทุนจากการเพิ่มทุนครั้งนี้จำนวน 631 ล้านบาท ตอกย้ำความเชื่อมั่นในปัจจัยพื้นฐานของบริษัท
สำหรับเงินสุทธิหลังหักค่าใช้จ่ายแล้วบริษัทจะได้รับประมาณ 630 ล้านบาท ส่งผลให้มีเงินทุนหมุนเวียนเพียงพอในการประกอบธุรกิจได้อย่างราบรื่น ควบคู่กับการบริหารความเสี่ยงในสภาวะเศรษฐกิจปัจจุบันที่กำลังเผชิญอยู่ และยังทำให้ความแข็งแกร่งทางการเงินเพิ่มขึ้นและพร้อมสำหรับการดำเนินการตามแผนการลงทุน แผนธุรกิจและแผนการดำเนินงาน
“ที่สำคัญเงินทุนหมุนเวียนดังกล่าวจะช่วยให้ผลประกอบการของบริษัทได้กลับมาฟื้นตัวเร็วขึ้น นำไปสู่การเสริมสร้างรายได้และกำไรให้แก่บริษัท รวมถึงเพิ่มโอกาสในการสร้างผลตอบแทนที่ดีให้แก่ผู้ถือหุ้นในระยะยาว”นายวรรธนะ กล่าว
ทั้งนี้เชื่อว่าหากสถานการณ์ต่างๆ เริ่มคลี่คลาย จากแผนดำเนินธุรกิจในระยะปานกลางถึงระยะยาว ที่บริษัทเตรียมเพิ่มสินค้าใหม่คือ แผ่น OSB รวมถึงการพัฒนาตลาดสินค้าสำเร็จผ่านโมเดิร์นเทรดวู้ดสมิตร ควบคู่ไปกับการลดต้นทุนการดำเนินธุรกิจ ผ่านการขยายการลงทุนโรงไฟฟ้าชีวมวล และโซลาร์รูฟท็อป จะเป็นปัจจัยหนุนสำคัญที่ทำให้ธุรกิจของบริษัทกลับมาฟื้นตัวได้เร็วขึ้น เนื่องจากช่วยเพิ่มแหล่งที่มาของรายได้ และลดต้นทุนการดำเนินธุรกิจ ผลักดันให้ผลการดำเนินงานในอนาคต เติบโตอย่างแข็งแกร่งและมั่นคง